ออมสินเปิดโรงเรียนปั้นนายแบงก์
ออมสิน ปิ๊งไอเดียเปิดโรงเรียนปั้นนายแบงก์ หวังพัฒนาเป็นผู้บริหารสถาบันการเงินชุมชน
7 ก.พ. 2554

ออมสิน ปิ๊งไอเดียเปิดโรงเรียนปั้นนายแบงก์ หวังพัฒนาเป็นผู้บริหารสถาบันการเงินชุมชน
นายเลอศักดิ์ จุลเทศ ผู้อำนวยการธนาคารออมสินในฐานะประธานมูลนิธิออมสินเพื่อสังคม และนายธีระเทพ  ศรียะพันธ์  ผู้ว่าราชการจังหวัดจันทบุรี  ร่วมพิธีเปิดสถาบันการศึกษาระดับอาชีวศึกษาแห่งใหม่ เป็นหลักสูตรการเรียนการสอนเฉพาะด้านการเงิน การธนาคาร และการบัญชีโดยเฉพาะ ในชื่อ โรงเรียนอาชีวศึกษาออมสินอุปถัมภ์ ที่ต.บางกะจะ อ.เมือง จ.จันทบุรี  โดยจะเริ่มเปิดการเรียนการสอนตั้งแต่ปีการศึกษา 2554 เป็นต้นไป
นายเลอศักดิ์ กล่าวต่อว่า มูลนิธิออมสินเพื่อสังคม สร้างทางเลือกในระดับอาชีวศึกษาด้วยการเปิดโรงเรียนอาชีวศึกษาออมสินอุปถัมภ์ หรือ G-BAC เพื่อเป็นสถาบันการศึกษาของคนรุ่นใหม่ เปิดรับสมัครทั่วไปรอบแรก 2 ระดับ ตั้งแต่เดือน ม.ค.และจะเปิดจนถึงวันที่ 28 ก.พ. นี้ โดยในระดับประกาศนียบัตรวิชาชีพ (ปวช.) เปิดการเรียนการสอน 3 สาขา ได้แก่ สาขาการบัญชี สาขาการขาย และ สาขาคอมพิวเตอร์ธุรกิจ ส่วนระดับประกาศนียบัตรวิชาชีพชั้นสูง (ปวส.) รับผู้จบการศึกษาจากระดับมัธยมศึกษาปีที่ 6 หรือ เทียบเท่า เปิดการเรียนการสอน 4 สาขา ได้แก่ สาขาการบัญชี สาขาการตลาด สาขาการเงิน/ธนาคาร และสาขาคอมพิวเตอร์ธุรกิจ  ซึ่งผู้สมัครในระดับ ปวส. จะได้รับคอมพิวเตอร์โน้ตบุ๊ค 1 เครื่องฟรี
นอกจากนี้ ยังมีการจัดโครงการศูนย์พัฒนาเทคโนโลยีไอซีที และการเรียนการสอนระบบ E-Learning ซึ่งจะเป็นการเรียนการสอนโดยใช้คอมพิวเตอร์โน้ตบุ๊ค  ในโรงเรียนอาชีวศึกษาเอกชนแห่งแรกของจังหวัดจันทบุรี มีสอนภาษาต่างประเทศถึง 4 ภาษาโดยครูเจ้าของภาษา ได้แก่ จีน อังกฤษ ญี่ปุ่น และเกาหลี ขณะเดียวกัน สามารถผ่อนชำระค่าเล่าเรียนได้หากไม่ต้องการกู้ยืมเงินเพื่อศึกษาจากกองทุนเงินให้กู้ยืมเพื่อการศึกษา (กยศ.) และยังมีทุนการศึกษาสำหรับนักกีฬา นักดนตรี ทุนเรียนดี รวมถึงประพฤติดี แต่ขาดแคลนทุนทรัพย์
“สถาบันการศึกษาด้านอาชีวะแห่งนี้ จะมุ่งเน้นการฝึกปฏิบัติงานจริงในธนาคารออมสินและสถาบันการเงินชุมชนที่ตั้งเป้าหมายเปิดให้ครบ 3 หมื่นแห่งในปี 2555  เมื่อจบการศึกษาแล้วสามารถทำงานได้ที่ธนาคารออมสิน หรือสถาบันการเงินอื่นๆ หากเข้าทำงานที่สถาบันการเงินชุมชน ก็จะเป็นการคืนทรัพยากรบุคคลให้กลับสู่ท้องถิ่นเพื่อพัฒนาสังคมให้เข้มแข็งมากขึ้น”นายเลอศักดิ์กล่าว